# 1. PIELIKUMS

**REZOLŪCIJA MEPC.296(72)**

**(pieņemta 2018. gada 13. aprīlī)**

**2004. GADA STARPTAUTISKĀS KONVENCIJAS PAR KUĢU BALASTA ŪDENS UN NOSĒDUMU KONTROLI UN PĀRVALDĪBU GROZĪJUMI**

**A-1. un D-3. noteikuma grozījumi**

**(Balasta ūdens pārvaldības sistēmu apstiprināšanas kodekss (*BWMS* kodekss))**

JŪRAS VIDES AIZSARDZĪBAS KOMITEJA,

ATSAUCOTIES uz Konvencijas par Starptautisko Jūrniecības organizāciju 38. panta a) punktu, kas attiecas uz Jūras vides aizsardzības komitejas funkcijām, kuras tai ir piešķirtas ar starptautiskajām konvencijām par kuģu izraisītā jūras piesārņojuma novēršanu un kontroli;

ŅEMOT VĒRĀ 2004. gada Starptautiskās konvencijas par kuģu balasta ūdens un nosēdumu kontroli un pārvaldību (*BWM* konvencija) 19. pantu, kurā aprakstīta grozījumu procedūra un saskaņā ar kuru Organizācijas Jūras vides aizsardzības komitejai tiek uzdots izskatīt Konvencijas grozījumus, lai dalībvalstis varētu tos pieņemt;

ŅEMOT VĒRĀ ARĪ rezolūciju MEPC.300(72), ar kuru tā ir pieņēmusi Balasta ūdens pārvaldības sistēmu apstiprināšanas kodeksu (*BWMS* kodekss);

savā septiņdesmit otrajā sesijā IZSKATĪJUSI ierosinātos *BWM* konvencijas A‑1. un D‑3. noteikuma grozījumus, kas nosaka, ka *BWMS* kodeksa noteikumi ir obligāti,

1. PIEŅEM saskaņā ar *BWM* konvencijas 19. panta 2. punkta c) apakšpunktu grozījumus, kas veikti A-1. un D-3. noteikumā un kuru teksts ir izklāstīts šīs rezolūcijas pielikumā;

2. NOSAKA saskaņā ar *BWM* konvencijas 19. panta 2. punkta e) apakšpunkta ii) daļu, ka grozījumus uzskata par pieņemtiem 2019. gada 13. aprīlī, ja vien pirms šī datuma vairāk kā viena trešdaļa dalībvalstu nepaziņo ģenerālsekretāram, ka grozījumiem nepiekrīt;

3. AICINA dalībvalstis ņemt vērā to, ka saskaņā ar *BWM* konvencijas 19. panta 2) punkta f) apakšpunkta ii) daļu minētie grozījumi stājas spēkā 2019. gada 13. oktobrī pēc tam, kad tie ir pieņemti saskaņā ar iepriekšminēto 2. punktu;

4. LŪDZ ģenerālsekretāru *BWM* konvencijas 19. panta 2. punkta d) apakšpunkta vajadzībām nosūtīt šīs rezolūcijas apliecinātas kopijas un pielikumā iekļauto grozījumu tekstu visām *BWM* konvencijas dalībvalstīm;

5. TURKLĀT LŪDZ ģenerālsekretāru šīs rezolūcijas un tās pielikuma kopijas nosūtīt tiem Organizācijas locekļiem, kas nav *BWM* konvencijas dalībvalstis;

6. TURKLĀT LŪDZ ģenerālsekretāru sagatavot apliecinātu *BWM* konvencijas konsolidēto tekstu.

PIELIKUMS

# *BWM* KONVENCIJAS PIELIKUMA GROZĪJUMI

# (*BWMS* kodekss)

**A iedaļa. Vispārējie noteikumi**

**A-1. noteikums. Definīcijas**

1. Pievieno jaunu 8. punktu šādā redakcijā:

“8. “*BWMS* kodekss” ir ar rezolūciju MEPC.300(72) pieņemtais *Balasta ūdens pārvaldības sistēmu apstiprināšanas kodekss* ar grozījumiem, ko Organizācija var būt izdarījusi, ar nosacījumu, ka šādi grozījumi tiek pieņemti un stājas spēkā saskaņā ar šīs Konvencijas 19. pantu, kas attiecas uz grozījumu procedūrām, kas ir piemērojamas šim pielikumam.”

# D iedaļa. Balasta ūdens pārvaldības standarti

# D-3. noteikums. Balasta ūdens pārvaldības sistēmu apstiprināšanas prasības

2. 1. punktu aizstāj ar šādu redakciju:

“1. Izņemot 2. punktā paredzēto, balasta ūdens pārvaldības sistēmas, ko izmanto šīs Konvencijas izpildei, Administrācija apstiprina šādi:

1.1. balasta ūdens pārvaldības sistēmas, kas uzstādītas[[1]](#footnote-1) 2020. gada 28. oktobrī vai pēc minētā datuma, apstiprina saskaņā ar *BWMS* kodeksu (kurā var būt izdarīti grozījumi);

1.2. balasta ūdens pārvaldības sistēmas, kas uzstādītas pirms 2020. gada 28. oktobra, apstiprina, ņemot vērā Organizācijas izstrādātās vadlīnijas[[2]](#footnote-2) vai *BWMS* kodeksu (kurā var būt izdarīti grozījumi).”

\*\*\*

1. Sk. *BWM* konvencijas I papildinājuma (Balasta ūdens pārvaldības starptautiskās apliecības veidlapa) Vienotā skaidrojuma 2. punktu, kas attiecas uz “uzstādīšanas datumu”, kas norādīts BWM.2/Circ.66. [↑](#footnote-ref-1)
2. Attiecīgos gadījumos sk. rezolūcijas MEPC.125(53), MEPC.174(58) vai MEPC.279(70). [↑](#footnote-ref-2)